Wrakstukke van vermiste duikboot gevind‘n Wrakstuk van die duikboot wat op die seebodem aan die kus van Bali gevind is. (Foto: Indonesiese vloot/AFP) Die Indonesiese vloot het bevestig daar is geen oorlewendes nie nadat die duikboot wat verlede week verdwyn het in stukke op die seebodem gevind is. Daar was 53 bemanningslede aan boord van die KRI Nanggala 402 wat Woensdag tydens ŉ millitêre oefening aan die kus van Bali verdwyn het. Volgens adm. Yudo Marogono, stafhoof van die Indonesiese vloot, het die duikboot in drie stukke gebreek en is dit met spesiale toerusting sowat 800 m diep op die seebodem gevind. Dit is nog nie presies seker wat gebeur het nie, maar daar word vermoed dat die duikboot nie weer na die oppervlak kon kom nie en dat die enorme waterdruk dit laat inplof het. ŉ Stuk van ŉ torpedo en ŉ bottel smeermiddel wat gebruik word vir die periskoop is van die brokstukke wat Saterdag opgespoor is. Marogono het gesê enige pogings om die wrakstukke op die seebodem te probeer herwin sal moeilik wees en ŉ groot risiko inhou. Die KRI Nanggala 402, een van vyf duikbote in die Indonesië se vloot, was geskeduleer om torpedo-oefeninge uit te voer toe die vaartuig Woensdagoggend vroeg toestemming gevra het om te duik waarna daar kontak verloor is. Die ergste is gevrees nadat ŉ oliestorting opgemerk is in die omgewing waar daar met dié duikboot kontak verloor is. Die KRI Nanggala 402 van 1 300 ton is in 1978 gebou en in 1981 deur die Indonesiese vloot in gebruik geneem.